section_heading: Zrakoplovna skupina
paragraph_text: Za protupodmorničku borbu, ali i za navođenje protubrodskih vođenih projektila, na nosačima klase Kijev rabljeni su helikopteri Ka-27. Za protupodmorničku borbu mogu ga naoružati jednim lakim vođenim torpedom ili raketnim torpedom, do deset nevođenih dubinskih bombi PLAB 250-120 ili do dvije velike dubinske bombe OMAB. Najubojitiji torpedo je APR-2E namijenjen uporabi s helikoptera i aviona. Iako su se pokazali uspješnima u svojim zadaćama, nosači klase Kijev su ukrcavali i starije helikoptere Ka-25.